Per Ørum Jørgensen (KF), 2009-11-06:
Tak for det, formand.
Jeg synes også, at der er anledning til at takke forespørgerne for at bringe denne debat her til Folketingssalen i dag.
Jeg synes, det er interessant, og jeg synes også, at det jo er en god anledning til at understrege, at både Grønland, Færøerne og Danmark har en meget stor interesse i netop det her spørgsmål og også en meget, meget stor interesse i aktivt at være en del af den diskussion, der er om de udfordringer, vi står over for, når det gælder klimaet.
Det, der måske kan gøre den her debat lidt vanskelig, er, at der er forskel på situationen i Færøerne og i Grønland.
Det er ikke umiddelbart sammenlignelige situationer, og det kan måske godt skabe en vis usikkerhed i den her debat.
Jeg havde mulighed for med Færøudvalget at besøge Færøerne i august måned.
Vi fik også anledning til at tale med den færøske lagmand, og det var faktisk en meget positiv oplevelse, der viste en meget konstruktiv tilgang fra færøsk side til hele klimaproblematikken.
Man har også sat sig det mål, som er blevet nævnt flere gange, om en reduktion på 20 pct. inden 2020 set i forhold til 2005.
Jeg synes, det er utrolig positivt, og jeg vil gerne benytte den her lejlighed til at anerkende den meget konstruktive tilgang.
Det, jeg også syntes var interessant i den samtale, var, at den færøske lagmand jo meget klart understregede, at man i Færøerne havde fortrudt, at man stod uden for Kyotoaftalen, bl.a. af hensyn til Færøernes omdømme.
Jeg syntes absolut, det var interessant, at man faktisk mente, at det havde konsekvenser for Færøerne at stå uden for en aftale.
Det syntes jeg var en god pointe. Når det gælder Grønland, forholder det sig anderledes.
Jeg synes, at vi har haft et meget positivt møde med landsstyreformanden, Kuupik Kleist, i Folketingets Miljøudvalg, hvor Kuupik Kleist også redegjorde for det grønlandske udgangspunkt i de her forhandlinger.
Det var et godt og konstruktivt møde, som også viser, at modsætningsforholdene måske ikke er så store, som det af og til kan fremgå af diverse medier – medier, som mest er optaget af, om Grønland nu er et udviklingsland eller et industriland, eller af, hvorvidt Grønland i det hele taget aktivt vil gå ind i den her kamp mod de globale klimaudfordringer.
Der må jeg sige at vi i hvert fald har landsstyreformandens ord for, at det her er en dagsorden, som selvfølgelig optager Grønland.
Det er et af de steder, hvor klimaudfordringerne er mest konkrete, og derfor spiller Grønland en væsentlig rolle.
Jeg kan godt sådan lidt i bagklogskabens ulideligt klare lys ærgre mig over, at vi i den proces, vi har haft i den grønlandsk-danske selvstyrekommission – en proces, der jo startede i 2005 og blev afsluttet med Grønlands adgang til selvstyre her i juni måned – ikke har beskæftiget os med det tema.
Der var vi meget fokuseret på netop vækst og vækstmuligheder for Grønland, og det skal vi fortsat være, men vi forbigik faktisk hele den dagsorden om, hvad det betyder i forhold til udledningen af CO2 og miljøet.
Men mit udgangspunkt er, at der selvfølgelig skal være plads til vækst i Grønland, lige så vel som der skal være det i Færøerne og i Danmark, og at vi selvfølgelig samtidig skal finde en balance, så vi også tager de hensyn til klimaet, som er naturlige.
Så vil jeg gerne afslutningsvis sige, at jeg egentlig godt kan se det positive i, at man fra både Færøernes og Grønlands side vil have en synliggørelse af de ambitioner, man har, og de mål, man har – også i relation til den internationale aftale.
Men der går altså også lidt teknik i det her, for der er jo ingen af os, der i dag kan sige, hvordan det her slutdokument ser ud.
Vil Danmark være nævnt?
Er det EU, der er nævnt?
Og alene af den grund ville det jo være forkert, hvis Folketinget vedtog noget, som man måske i praksis ikke ville være i stand til at føre ud i livet.
Vi kan ikke i dag sige, hvordan det slutdokument ser ud – om Danmark specifikt er nævnt, eller om det er EU, der er nævnt – og derfor giver det heller ikke mening i dag at lave en folketingsbeslutning om de her ting.
Men tak for den gode og konstruktive tilgang, og jeg er sikker på, at de forhandlinger, som føres mellem den danske regering og Færøerne og Grønland, også vil få et positivt skær og måske ikke et skær af den dramatik, som det af og til kan betragtes som udefra.